Josef Silo's | Solidariteit Helpende Hand
COVID-19: Helpende Hand rig Josef Silo’s op vir hongersnood
Suid-Afrika en die hele wêreld bevind homself in uitdagende tye en daarom het die welsynsorganisasie Helpende Hand besluit om die Bybel as ’n riglyn te gebruik om seker te maak dat mense in nood in dié uitdagende tye genoegsame kos kry.
Hannes Noëth, Solidariteit Helpende Hand se uitvoerende direkteur, benadruk met dié instansie se nuwe inisiatief, Josef Silo’s, gaan Helpende Hand op die beginsel bly werk om “reg te gee” met die wete dat die publiek gerus kan wees dat dit wat ook al hulle skenk, reg uitgedeel en aangewend gaan word.
Noëth Verduidelik die naam van die projek spruit uit die Bybel uit toe Josef opdrag gekry het om in Egipte tydens die sewe jaar van oorvloed, kos bymekaar te maak en te stoor vir die sewe jaar van hongersnood wat gevolg het.
“Ons bedoeling met Josef Silo’s is dus om voorsiening te maak vir die moeilike tye wat ons tans ervaar én voorsorg te tref vir moeilike tye wat kan kom as die 21 dae van inperking verby is,” sê Noëth.
“Helpende Hand het gevestigde strukture in plek en ook ’n lys van waar die nood groot is onder ons Afrikaner gesinne. Ons voed reeds al die afgelope 13 jaar lank duisende kinders by hul skole. Dié kinders is nou by die huis, maar moet kos kry. Ons voedingsprojek moet nou steeds aan hou terwyl die land in staat van inperking geplaas is.”
Klik hier om die hele artikel te lees:
Noëth sê armoede kan nie soos die land “afgeskakel” word nie. “Honger kan nie afskakel nie en dus is Helpende Hand se werk nou harder om te sorg dat, veral ons behoeftige kinders, bejaardes en gestremde persone die kos en sorg kry wat hulle benodig.”
Hy sê Helpende Hand weet waar die nood is en het 15 maatskaplike werkers landwyd wat daagliks die situasie monitor en Helpende Hand se stelsel opdateer waar nood onverwags opduik.
“Die komende 21 dae se inperking gaan nie alleen ’n uitdaging bied nie, die tye wat daarna volg gaan ook. Dus versoek ons die publiek om te help waar hulle kan, maar om reg te help en die regte kanale te gebruik om dit te doen,” sê Noëth.
Noëth sê Helpende Hand het in sy jare van bestaan al ’n volhoubare manier gevind om Afrikaner armoede te verlig, te verbreek en te voorkom.
“Ons bemoedig ’n #GeeReg-beginsel aan by mense. Om reg te gee gaan twee kante toe, mense moet reg gee in tye van nood en diegene en instansies wat ontvang, moet betroubaar wees en onderneem om dit reg te versprei. Helpende Hand is ’n gevestigde en betroubare instansie wat dit nie sou kon doen sonder ons ondersteuners nie. Dit wat ons jaarliks sonder die regering se hulp doen, spreek boekdele.”
Helpende Hand het tans ’n vaste lys van adresse waar nie-bederfbare goedere afgelaai kan word. Voorsorgmaatreëls sal getref word om dit te reinig en só te verhoed dat die virus nie moontlik op die goedere versprei nie.
Die publiek kan ook binnekort in hulle eie dorpe registreer om as ’n Josef Silo te dien, onderhewig aan beperkings en voorwaardes. As die 21 dae van inperking verby is, sal meer plekke by die lys gevoeg word.
“Dit word soms nodig, selfs in tye van nood, dat wanneer ’n mense ook nog het, jy ook uitdeel aan die wat nie het nie. Dit is juis in tye, veral in tye van nood, dat ’n mens moet leer om te bly gee, want dit doen ’n mens goed om te gee as jy self onder druk is,” sê Noëth.
Helpende Hand doen ’n beroep op mense om as hulle in dié tyd van inperking gaan goedere aankoop, iets ekstra te koop en by die Josef Silo’s in hul gebied te gaan aflaai. As die inperking verby is sal die geriewe vir ’n geruime tyd bedrywighede voortsit tot die krisistyd verby is. Alle voorsorgmaatreëls sal getref word om die publiek se veiligheid te verseker.